(Chrismon) IN NOMINE DOMINI SALVATORIS DEI, NOVERIT OMNIS SANCTORUM TAM PREsentium quam futurorum successio quod GIRARDUS*, sanctę Leucorum sedis presul, ob suę remedium animę, ad locum sancti Benigni martyris in castro Divionensi sito, tradiderit decimas cujusdam villę, Bertiniace curtis dictę. Et quia beneficium ipsius capellę ad predictum locum respiciens erat, altare quod juris erat episcopi perpetuo monachis concessit, ea conditione ut annuatim pro censu .II. denarios, ob memoriale signum subjectionis debite, aut solvant, aut excusent, sinodali termino. Dehinc, indultis omnibus serviciis que sinodalis consuetudo exigit, presbiterum vicarium qui curam animarum gereret, subrogari precepit; quo defuncto vel mutato, sine renovatione doni altaris quod semel monachis concessit, alter succedat. Quod ut immobile perseveraret prescripto loco, domnus jamdictus pontifex exemplar hujus subscriptionis firmitatisque fieri jussit, ne quisquam suorum successorum hanc donationem evacuare presumeret, interminationem dampnationis perpetuę ab omnipotente Deo sustituens, qui huic notioni infracturam temptaverit inferre. Actum Tulli, in plenaria sinodo, .III. idus junii, anno ab incarnatione dominica .D CCCC.XC.II., indictione .V. Signum doMNI ac venerabilis Girardi presulis + qui hanc noticiam fieri jussit, totius sui sinodalis conventus archidiaconorum suorum seu decanorum: Rotberti* prepositi, Arinfridi* archidiaconi, Anstei* archidiaconi, Odelrici* archidiaconi, Herberti*, Rotgerii, Sichelmi, Vuezilonis, Lamberti*; abbatum quoque Duringi, Rotberti*, Adelmanni, Dauberti; decanorum Fraberti, Lamberti, Arembaldi, Wuidonis. EGO BERNERIUS NOTARIUS, AD VICES VUEZILONIS* CANCELLARII, RECOGNOVI.